钦定古今图书集成/明伦汇编/官常典/第541卷 > 沈希仪
## 钦定古今图书集成/明伦汇编/官常典/第541卷 > 沈希仪

按《明外史》本传：“希仪，字唐佐，贵县人。嗣世职，为奉议
卫指挥使。机警有胆勇，智计过绝于人。正德十二年，
调征永安，以数百人𢭏陈村砦马陷淖中，腾而上，连
馘三酋，破其馀众，进署都指挥佥事。义宁贼寇临桂
还巢，希仪追之。巢有两隘，贼伏兵，其一使熟徭绐官
兵入，希仪策其诈，急从别隘直抵贼巢。贼仓卒还救”，
遂大破之。荔浦贼八千渡江东掠，希仪率五百人驻
白面砦，待其归。砦去蛟龙、滑石两滩各数里，希仪以
滑石滩狭虽众可薄，蛟龙滩广济则难图，欲诱致之。
滑石乃树旗百蛟龙滩守以羸卒燃柴以疑之，贼果
趋滑石，希仪预以小舰载劲卒，伏葭苇中。贼渡且半，
乘泷急冲之，两岸军噪而前，贼众多坠水死。收所掠
而还。从副总兵张祐连破临桂、灌阳、古田贼。进署都
指挥同知，掌都司事。嘉靖五年，总督姚镆将讨田州
岑猛，用希仪计，间猛。妇翁归顺士酋岑璋使图猛，而
分兵五哨进。希仪将中哨，当《工尧》。工尧，贼要地，聚众
守之。希仪夜遣军三百人，缘山上，绕出其背。比明合
战，则所遣军已立帜山颠，贼大溃败，猛走归顺，为璋
所执，田州平。希仪功最，镆抑之，止受赉。镆议设流官，
希仪曰：“思恩以流官故，乱至今未已。田州复然，两贼
且合从起。”镆不从，以希仪为右参将，分守思、田。希仪
请还乡治装，以参将张经代守。甫一月，田州复叛，镆
罢归，王守仁代，多用希仪计，思、田复定。改右江柳庆
参将，驻柳州，象州武宣融县。猺反，讨破之，谢病归，顷
之，还故任。柳在万山中，城外五里即贼巢，军民至，无
地可田，而官军素罢，不任战。又贼耳目遍官府，闺闼
动静无不知。希仪谓欲大破贼，非狼兵不可，请于制
府，调那地狼兵二千来。戍兵稍振，乃求得与猺通贩
易者数十人，持其罪而厚抚之，使诇贼。贼动静，希仪
亦无不知。希仪每出兵，虽肘腋亲近不得闻。至期鸣
号，则诸军咸集。令一人挟旗，引诸军贸贸行，不测所
往。及驻军设伏，贼必至，遇伏辄奔。官军击之，无不如
志。已，贼寇他所，官军又先至，远村僻聚。贼度官军所
不逮者，往寇之，官军又未尝不在，贼惊以为神。希仪
得贼巢妇女畜产，果邻巢者悉还之，惟取阴助贼者。
诸猺尽詟伏，无敢向贼。希仪初至，令熟猺得出入城
中无所禁，因厚赏其黠者，使为谍。后渐令猺妇入见
其妻，赉以酒食缯帛，其夫常以贼情告者，则阴厚之。
诸猺妇利赏，争劝其夫输贼情，或自入府言之，以故
贼益无所匿形。希仪每于风雨晦冥夜，侦贼所止宿，
分遣人赍铳，潜伏舍旁。中夜铳举，贼大骇曰：“老沈来
矣！”咸挈妻子匍匐上山，儿啼女号，或寒冻触厓石死，
争怨悔作贼非计。至晓下山，则寂无人声，他巢亦然。
众愈益惊，潜遣人入城侦之，则希仪故居城中不出
也。贼胆落，多易面为熟猺。韦扶谏者，马平猺魁也，累
捕不得，有报。扶谏逃邻贼三层巢者，希仪潜率兵剿
之，则又与三层贼往劫他所，希仪尽俘三层巢妻子归。希仪俘贼妻子尽以畀狼兵，至是独闭之空舍，饮
食之，使熟。猺往语其夫曰：“得韦扶谏还矣。”诸猺闻，悉
来谒。希仪令入室视之，妻子固无恙，乃共诱《扶谏》出，
巢缚以献，易妻子还。希仪剜《扶谏》目支解之，悬诸城
门。诸猺服希仪威信，益不敢为盗。自是，柳城四旁数
百里无敢攘敓者。希仪尝上书于朝，言：“狼兵亦猺獞
耳。猺獞所在为贼，而狼兵死不敢为非；狼兵顺而猺
獞逆也。狼兵隶土官，猺獞隶流官。土官令严，足以制
狼兵；流官势轻，不能制猺獞。若割猺獞分隶之旁近
土官，土官世世富贵，不敢有他望。以国家之力制土
官，以土官之力制猺獞皆为狼兵，两广世世无患矣。”
时不能用，至十六年，而有思恩岑金之变。初，思恩土
官岑濬既诛，改设流官，以其酋二人：韦贵、徐五为土
巡检，分掌其兵各万馀。夷民不乐汉法，凡数叛。镇安
有男子名金，自言濬子镇安土官，乃潜召其旧部酋
长，出金而与之盟曰：“若小主也。”诸酋罗拜，拥金归，聚
兵五千，将攻城复故地，远近汹汹。濬诛时，其酋杨留
者无所归，率党千馀人诣宾州，应募为打手。希仪在
宾，留入言欲往见小主人，希仪故患金，及闻留言，益
大骇，因好谓留曰：“是岑濬第九子邪？我向征田州，固
闻之。”因自语：“岑氏其复乎！”欲以深动留，留果喜。已，召
留密室，言：“予我重贿，即为金复官，且”出，复呼入曰：“韦
贵、徐五今分将思恩兵，必仇金善防之。”留益大信，金
遂从五千人，因留以见。门者奔告请无纳。希仪骂曰：
“金，土官子，非贼，奈何不纳？”引入，厚结之，又引以诣兵
备副使。随以计渐散其五千人，卒缚金，留亦自恨死，
思恩、复宁。已，从总督张经大破断藤峡、弩滩。贼受赉
归。希仪镇柳庆久，渠魁宿猾，捕诛殆尽。先后𢭏巢，斩
馘积五千馀级，未尝悉奏功，故多不叙。十九年复谢
病，柳人祀之“山云祠。”旋起四川左参将，分守叙、泸及
贵州迤西诸处。其冬擢署都督佥事，充总兵官，镇贵
州。复谢病归。塞上多警，召天下名将至京师，希仪在
召中。希仪镇柳庆，每战必先登，身数被创，阴雨辄痛
剧，故数谢病，至京，亦以病辞。帝疑其规避，褫都督官，
令赴部候用。翁万达荐其才，会江、淮多盗，议设督捕
总兵官，乃复希仪署都督佥事以往。二十六年以为
广东副总兵。命自今将领至自川、广、云、贵者，毋推京
营及西北边，著为令。从总督张岳大破贺县贼倪仲
亮等，予实授，仍赉银币。琼州五指山熟黎，素畏法，供
徭赋，知州邵濬虐取之，其酋那燕遂结崖州、感恩、昌
化诸黎为乱。总督欧阳必进议并万州陵水黎讨之，
分兵五道。希仪适病，最后至，谓必进曰：“万州陵水黎
未有党恶之实，奈何并诛，益树敌？莫若止三道。”必进
从之。希仪乃偕参将武鸾、俞大猷等直入五指山下，
斩那燕及其党五千四百有奇，俘获者五之一，招降
三千七百人。捷闻，进都督同知，改贵州总兵官。复从
岳平铜仁叛苗龙许保、《吴黑苗》，又以病归。倭寇海上，
命督川、广兵赴剿，无功，为周如斗劾罢。希仪为人坦
率，居恒谑笑，洞见肺腑。及临敌应变出奇，人莫测。尤
善抚士卒，常染危病，卒多自戕以祷于神。最后一人
至，以箭穿“其喉。”其得士心如此。